ועדת הכספים, כנסת 18, פרוטוקול מספר 451, 2010-07-14 09:15

משה גפני: אני מתכבד לפתוח את ישיבת הוועדה המשותפת של ועדת הכספים עם הוועדה לקידום מעמד האישה.

משה גפני: ישיבה שמתקיימת ביוזמתה של יושבת ראש הוועדה לקידום מעמד האישה, חברת הכנסת ציפי חוטובלי וביוזמתי.

משה גפני: יושבת ראש הוועדה לקידום מעמד האישה תעלה את הנושא, אבל אני מבקש להקדים ולומר מהו הרקע לדיון הזה.

משה גפני: הרקע הוא חוק עוקף בית המשפט העליון.

משה גפני: הייתה עתירה לבית המשפט העליון  ובית המשפט העליון פסק שהוצאות עבור מטפלות תחשבנה כהוצאה מוכרת.

משה גפני: השתכנענו, יושבת ראש הוועדה לקידום מעמד האישה וגם אני שהחלטת בית המשפט בעניין הזה היא החלטה שבצעם אינה פותרת את הבעיה למרות שההוצאה הכספית היא מאוד גדולה.

משה גפני: היא אינה פותרת את הבעיה  לכלל האמהות העובדות אלא לחלקן ודווקא לאלו המשתכרות שכר  גבוה.

משה גפני: למעמד הביניים ולמעמד הנמוך  ההחלטה הזאת אינה פותרת את הבעיה.

משה גפני: לכן התכנסנו כאן יחד וקיבלנו החלטה משותפת שנלך על מתווה אחר.

משה גפני: המתווה האחר הזה הגיע לוועדת הכספים.

משה גפני: חוקקו חוק שמבטל את החלטת בית המשפט ובמקום זה הודיעה כאן הממשלה, לאחר מכן התקבלה החלטת ממשלה, שיתנו נקודות זיכוי ויעבירו תקציבים מוגברים עבור צהרונים, מעונות יום ומשפחתונים.

משה גפני: לתת אפשרויות לאם העובדת, ולא משנה מה שכרה, להקל עליה כדי שילדיהם יהיו במוסדות.

משה גפני: לצערי הרב מאז ועד היום יישום של תכניות אלה במשרד התעשייה, המסחר והתעסוקה לוקה בחסר, בלשון המעטה ובהמשך אני אומר את דעתי.

משה גפני: אני אבקש שחברת הכנסת ציפי חוטובלי תעלה את הדברים.

משה גפני: אני רוצה לקדם בברכה את המנהל הכללי של משרד התעשייה, המסחר והתעסוקה שרון קדמי.

משה גפני: אני נמצא איתו בקשרים טובים, את דעתי על משרדך אני אומר בהמשך.

משה גפני: בבקשה חברת הכנסת ציפי חוטובלי.

ציפי חוטובלי: בוקר טוב לכולם.

ציפי חוטובלי: אני מודה ליושב ראש ועדת הכספים חבר הכנסת משה גפני על קיום הישיבה המשותפת והחשובה הזאת.

ציפי חוטובלי: בדיוק מלאה שנה להסכם עם האוצר.

ציפי חוטובלי: מונח כאן ההסכם שנחתם ב- 12 ביולי 2009, הסכם עם אגף התקציבים שגובה בהחלטת ממשלה.

ציפי חוטובלי: כמו שאמר חבר הכנסת משה גפני הלכנו במתווה מסוים.

ציפי חוטובלי: מתווה ההחלטה של הוועדה לקידום מעמד האישה היה לבחור בדרך של חינוך חינם לגיל הרך או לפחות הרחבת חינוך חינם או סבסוד החינוך לגיל הרך ולא בדרך שתטיב עם חלק מאוד קטן של האוכלוסייה, אלא באמת מהלך שייטיב עם אוכלוסיית הנשים שלצערנו רובן אינן מגיעות להכנסה שמאפשרת לשלם מיסים.

ציפי חוטובלי: התחלנו במהלך פיקוח.

ציפי חוטובלי: הסכם נחתם והובטח לנו הסכום המרשים של 320 מיליון שקלים לטובת נושא מעונות היום.

ציפי חוטובלי: ידענו שהדרך ל"גזירת הסרט" במעון הראשון שיוקם במסגרת של 30 מיליון השקלים שהוקצו לצורך בינוי מעונות יום חדשים והרחבת מעגל הזכאיות, הדרך תעבור דרך ישיבות פיקוח.

ציפי חוטובלי: אני רוצה לציין שהוועדה קיימה ארבע ישיבות שונות שבמהלכן עלינו על בעיות חמורות בכל מה שנוגע ביישום.

ציפי חוטובלי: היו עיכובים די משמעותיים בדרך אל ציבור הנשים שאמורות ליהנות מההחלטה הזאת.

ציפי חוטובלי: הישיבה היום נועדה לבחון איפה החסמים העיקריים שגורמים לעיכוב של יישום ההחלטה החשובה הזאת.

ציפי חוטובלי: נמצא איתנו היום המנהל הכללי של משרד התעשייה, המסחר והתעסוקה, נמצאת כאן תמר אלמוג, מנהלת אגף מעונות יום במשרד התעשייה, המסחר והתעסוקה.

ציפי חוטובלי: אני רוצה לפנות אליכם במספר שאלות מרכזיות כדי שנקבל את תמונת המצב נכון להיום.

ציפי חוטובלי: הסעיף הדרמטי והמרכזי בהחלטה דיבר על הקצאת 320 מיליון שקלים בשנת 2011.

ציפי חוטובלי: אנחנו קרובים לשנת 2011 - תשע"א.

ציפי חוטובלי: אני רוצה לשאול את שניכם האם החלוקה בפועל של תוספת התקציב לאגף מעונות יום ומשפחתונים, האם תוספת זו אמורה להיעשות בהתאם לקבוע בהחלטת הממשלה או שהוכנסו בה שינויים.

ציפי חוטובלי: אני רוצה לדעת האם התקציב כמות שהוא מגיע אלינו והוא נשאר.

שרון קדמי: התשובה היא כן.

ציפי חוטובלי: כן.

משה גפני: מה זה כן?

משה גפני: שהמנהל הכללי של משרד התעשייה, המסחר והתעסוקה אומר כן צריך לנתח את ה"כן" הזה.

משה גפני: מהי סמכותו של השר על המנהל הכללי, מהי סמכותו של המנהל הכללי על האגף, מהי סמכותה של מנהלת האגף על הסגנית שלה, מה הסמכות של סגנית האגף על החשב.

משה גפני: צריך לבדוק את כל המהלך במשרד.

משה גפני: זו לא תשובה מספקת.

משה גפני: אני לא יודע איך זה אצלכם בוועדה לקידום מעמד האישה.

אורית זוארץ: זה לא מאפיין את הוועדה אבל זה מאפיין את הממשלה.

אורית זוארץ: שואלים שאלה ומקבלים תשובה "כן" וכך ההחלטה.

אורית זוארץ: אנחנו תכף נדבר על תהליך קבלת ההחלטות.

ציפי חוטובלי: אני רוצה להסביר את מסגרת הדיון כי כנראה לא הבנתם את השאלה.

ציפי חוטובלי: האוצר הבטיח להעביר 320 מיליון שקלים למשרד התעשייה, המסחר והתעסוקה.

ציפי חוטובלי: התקציב הזה הועבר.

ציפי חוטובלי: בואו נראה מה עושים איתו.

ציפי חוטובלי: אלו השאלות המשמעותיות.

ציפי חוטובלי: ראשית רציתי לראות שלא פגעו בהיקף התקציב ואכן התקציב הועבר.

ציפי חוטובלי: על כך קיבלנו תשובה חיובית.

ציפי חוטובלי: כדי שבשנת תשע"א יורחב מעגל הזכאיות הפעולות צריכות להתבצע בשנת תש"ע, קרי כמעט עד סוף השנה הזאת.

ציפי חוטובלי: שנת הלימודים כמעט עברה, החופשה הגדולה בעיצומה.

ציפי חוטובלי: מה נעשה כרגע כדי לסיים את ההכנות הנדרשות שבשנת תשע"א תוכלו לעמוד בדרישות ההסכם?

שרון קדמי: למען הסר ספק, אני לא מרוצה מהמצב בו אנו מצויים.

ציפי חוטובלי: בניגוד לנו אתה יכול לעשות משהו בנוגע לזה.

שרון קדמי: יש לכך מספר סיבות.

שרון קדמי: רוב הסיבות אצלי כמנהל הכללי של המשרד ואני לוקח אותן על אחריותי.

שרון קדמי: הבכי והנהי על כך שיש לי תקנים או אין לי, יש לי עורכי דין או אין לי עורכי דין, לא אמורים לעניין את הוועדה המכובדת הזאת.

שרון קדמי: אני יודע לעבוד עם מה שיש לי.

שרון קדמי: כרגע האגף והמחלקה המשפטית משועבדים אך ורק למשימה אחת, וזה להתחיל את שנת הלימודים תשע"א בצורה המיטבית ביותר בכל הפרמטרים.

שרון קדמי: בין אם זה במקטע של המשפחתונים והמעונות, בין אם זה במקטע של הצהרונים, ובין אם זה בהגדלת ההיצע כלומר הבינוי על נספחיו.

שרון קדמי: אני יודע שהוועדה בישיבתה הקודמת נכנסה לעומק העניין, פירטו בפניכם את המסלולים החדשים, חסרי תקדים, שהוצאנו לדרך השנה.

שרון קדמי: דברים שלא היו טריוויאליים בכלל כמו מבחני שכירות שהוא דבר חדש - - -

ציפי חוטובלי: נדבר עם תמר אלמוג בכל נושא הבינוי וגם בנושא ההתקדמות בכלל בכל הקשור  למעונות.

ציפי חוטובלי: אבל הייתי רוצה לשמוע ממך מהי ההערכות כרגע.

ציפי חוטובלי: אנחנו רוצים  שבשנת הלימודים הבאה מספר הנשים תקבלנה את ההטבה הזאת יגדל.

ציפי חוטובלי: מה אתם עושים כדי שזה יתממש?

שרון קדמי: מבחינת הצהרונים אנחנו נערכים להגדיל אותם פי ארבע, אם איני טועה, נגיע מ- 15,000 ילדים לכ- 60,000 ילדים.

שרון קדמי: כמובן שזה כתוצאה מהגדלת התקציב באופן משמעותי.

שרון קדמי: מי שעומדת בראש נושא הצהרונים נמצאת איתנו כאן, אנחנו עובדים על כך באופן רציף בין אם זה בבדיקות או באמצעות מוקד או מכרז שאמור לבדוק את הכל באופן ממוחשב כדי למנוע בעיות שהיו לצערי בשנת הלימודים הקודמת.

שרון קדמי: לצערי בעיות הביאו לכך שחלק מההורים לא זכו לסבסוד, חלקן מסיבות בירוקרטיות ואחרות.

שרון קדמי: מעבר לזה בתחום המעונות והמשפחתונים אנחנו פועלים לעדכון הסולמות השונים כדי לראות איך אנחנו מגדילים את מספר הילדים שייהנו - - -

משה גפני: כמה ילדים יש היום במעונות?

שרון קדמי: בשנת תש"ע כ- 80,000 ילדים במעונות.

משה גפני: כמה בצהרונים?

שרון קדמי: 15,000 בשנת תש"ע.

ציפי חוטובלי: זה כולל את המשפחתונים?

שרון קדמי: כן.

משה גפני: כמה היה בשנה הקודמת?

תמר אלמוג: בצהרונים 11,000 ילדים.

משה גפני: סליחה אבל לא הבנתי מה קרה.

משה גפני: מיכל צוק אתם העברתם כסף למשרד התעשייה, המסחר והתעסוקה כדי להגדיל באופן דרמטי את מספר הילדים?

שרון קדמי: לשנת תשע"א.

ציפי חוטובלי: זה צריך לעבור השנה כדי שבשנה הבאה יכפילו פי ארבע.

משה גפני: אתם העברתם כסף למשרד התעשייה, המסחר והתעסוקה לאור החלטת הממשלה?

מיכל צוק: חלק מהתקציב.

מיכל צוק: אנחנו עומדים בהחלטת הממשלה מבחינת התקצוב.

מיכל צוק: מה שצריך להיות מעובר ב- 2010, חלקו הועבר ב- 2010.

מיכל צוק: לגבי חלק נוסף משרד התעשייה, המסחר והתעסוקה יודע על 320 מיליון ובהתאם לו הם נערכים לפתיחת שנת הלימודים הבאה שעדיין לא נפתחה.

משה גפני: לגבי שנת הלימודים הנוכחית החלטת הממשלה לא תקפה?

מיכל צוק: לא, למעט הנושא של הבינוי שהובא לכאן ותוקצב.

מיכל צוק: אנחנו מתכוונים לעמוד בזה והתקציב אמור לעמוד בפני הממשלה ביום חמישי.

מיכל צוק: יש בו התוספת לבסיס בהתאם להחלטת הממשלה בסכום של 320 מיליון שקל.

ציפי חוטובלי: עולות כאן שתי שאלות.

ציפי חוטובלי: אתה אמרת שאתם מתכוננים להכפלה פי ארבע.

ציפי חוטובלי: איפה זה עומד היום, עכשיו?

שרון קדמי: מבחינת הצהרונים?

שרון קדמי: כמה ילדים?

ציפי חוטובלי: כן.

ציפי חוטובלי: אמרת ש- 15,000 היו בשנת תש"ע.

ציפי חוטובלי: אתה מאמין שתגיעו ליעד הזה עד ספטמבר?

שרון קדמי: בוודאי.

שרון קדמי: אני לא יודע אם עד ספטמבר.

שרון קדמי: צריך להבין שיש הליך של הכרה.

שרון קדמי: מסגרות שאנחנו מכירים ופעלו איתם אני מניח שזמן הטיפול בהן יהיה קצר.

שרון קדמי: הן מכירות את הנוהל, אנחנו מכירים את הנוהל והיום אנחנו עובדים בצורה ממוחשבת וזה אמור להיות קצר יותר.

שרון קדמי: אני שמח על כך כי לטעמי זה היה ארוך מדי.

שרון קדמי: שוב, מסיבות שאינן רלוונטיות לוועדה.

שרון קדמי: מסגרות חדשות, שללא ספק יהיו, זה יהיה פי ארבע, אני מניח שזה יהיה טיפה יותר זמן.

שרון קדמי: אנחנו נעשה את כל המאמצים כדי שהזמן הזה יהיה קצר ביותר, כדי שהמסגרות תקבלנה את ההכרה בזמן הקצר ביותר ושהורים ידעו אם המסגרת שהם נמצאים בה קיבלה או לא קיבלה הכרה.

ציפי חוטובלי: מתי זה יהיה?

שרון קדמי: אנחנו מתחילים.

ציפי חוטובלי: עוד שנייה מתחילה שנת הלימודים.

אורית זוארץ: שנת הלימודים מתחילה בספטמבר.

אורית זוארץ: מה קורה עם הרישום?

שרון קדמי: החל.

אורית זוארץ: אני יודעת שבמעונות ובמשפחתונים הרישום מסתיים בחודש אפריל מאי.

אורית זוארץ: מתחילות הוועדות.

אורית זוארץ: נמצאות כאן נשות מקצוע, הרישום הוא באפריל מאי ואחר כך יש את הוועדות.

אורית זוארץ: ספטמבר זה כבר מיד.

שרון קדמי: תפרידו בין צהרונים למעונות.

אורית זוארץ: גם וגם.

אורית זוארץ: בראשון לספטמבר הילדים הולכים לבית הספר.

משה גפני: סליחה.

משה גפני: ברשותכם אני רוצה דקה לעשות סדר.

משה גפני: יש כאן הצרכנים שצריכים לקבל את המשפחתונים ואת הצהרונים.

משה גפני: יש כאן את ארגוני הנשים.

משה גפני: בבקשה אם אפשר - - -

ציפי חוטובלי: לדעתי השאלה הקריטית היא האם אתה מנצל את כל 320 מיליון השקלים השנה במלואם, והיה ולא האם היתרה עוברת לשנה הבאה או חוזרת לתקציב המדינה.

שרון קדמי: להבנתי התשובה היא כן וכן.

שרון קדמי: כלומר אני אעשה את כל המאמץ כדי לנצל אותו, אני לא רואה סיבה שלא אנצל.

שרון קדמי: אני סמוך ובטוח שמה שלא ינוצל אנחנו נהייה מספיק מגובשים עם האוצר כדי שהכסף הזה לא יחזור לאוצר המדינה אלא יישאר במשרד התעשייה, המסחר והתעסוקה.

משה גפני: אני אבקש התייחסות, נורית צור משדולת הנשים בישראל.

משה גפני: בקצרה בבקשה.

נורית צור: ראשית אני אשמח לדעת אם הסכום הזה הוא חד פעמי או לכל שנה.

שרון קדמי: התקציב הוא לבסיס התקציב של אגף המעונות.

נורית צור: הדבר שמאוד מטריד אותנו אלו הוא הקריטריונים.

נורית צור: הקריטריונים צריכים להיות נגישים, ברורים וכאלה שלא מקשים על נשים להשיג אותם.

נורית צור: אם הורה של ילד, הורים, אם הם צריכים לפנות לעשרה משרדים שונים ולהביא עשרים טפסים שונים כדי לקבל את הזכאות הזאת אז הכסף יתנדף מאליו כי לא הרבה יממשו.

משה גפני: למה את שואלת את השאלה הזאת?

משה גפני: זה קרה השנה?

נורית צור: לא. אבל אם הקריטריונים עוצרים אותם.

משה גפני: אני שואל האם זה קרה לך השנה?

נורית צור: זה קורה כל שנה.

נורית צור: אין עדיין קריטריונים אז איך זה יהיה.

אורית זוארץ: יש הרבה בעיות.

נורית צור: זה אחד הדברים שמטריד אותי.

נורית צור: אני רוצה להזכיר לכולם ששדולת הנשים לא מפעילה מעונות ולכן זה לא משהו שאני מכירה באופן אישי.

נורית צור: אני מאוד מודאגת, הדברים שלי מכוונים פחות למשרד התעשייה, המסחר והתעסוקה ויותר לשתי הוועדות.

נורית צור: הדיל שהיה כאן לפני שנה בדיוק דיבר גם על נקודת זיכוי שתכנס לתוקפה בתקווה רבה בשנת 2012, איפה כל זה עומד?

נורית צור: אם כל זה מתעכב ואין 320 מיליון שקל, אין 30 מיליון שמיושמים, מה יהיה על נקודת הזיכוי?

ציפי חוטובלי: ההערה כאן לא במקום כי 320 מיליון שקלים הועברו ממשרד האוצר למשרד התעשייה, המסחר והתעסוקה.

נורית צור: אתם בעצמכם טענתם שאם לא יהיו קריטריונים הם לא ימומשו.

נורית צור: זה שהכסף עבר וירטואלית עדיין לא עזר לאף אחד - - -

משה גפני: גברת נורית צור, הדיון הזה הוא דיון על הנושא הספציפי של משרד התעשייה, המסחר והתעסוקה.

נורית צור: הכל קשור האחד בשני.

נורית צור: הכל מאותו דיל.

משה גפני: אין תשובה לנקודה הזאת.

משה גפני: הכל נרשם בפרוטוקול.

משה גפני: מי מיצג את ארגון נעמ"ת?

גלי עציון: ראשית אני רוצה לומר שגם הארגון שלי וגם ארגונים נוספים מבקשים לדבר בשלב השאלות.מאחר שלא נראה כרגע שהבינוי יהיה רלוונטי לשנה הקרובה אני רוצה להבהיר.

גלי עציון: חלק מהתקציב, לדעתי 88 מיליון שקל התייחסו להגדלת מספר הילדים, זה היה מבוסס שיהיו שיפוצים ושיגדלו מעונות, כלומר יהיה בינוי להגדלת מעונות.

גלי עציון: זה סוג של דומינו כי ברגע שאין שיפוצים ואין בינוי אין הגדלה.

גלי עציון: אני מבקשת להעיר הערה לגבי הדיון הקודם בנוגע להשכרת המבנים.

גלי עציון: נדמה לי ואני אומרת את זה בזהירות, נדמה לי שגם 8 מיליון שמיועדים להשכרת מבנים לא כך יוכלו להיות מיושמים כי אין בנמצא מבנים שעומדים מוכנים לקליטת מעון.

גלי עציון: זאת אומרת זה שילוב של שיפוץ משמעותי.

גלי עציון: אם היו מבנים כאלה היה מי ששוכר אותם.

גלי עציון: זאת אומרת שאנחנו מדברים על עוד 8 מיליון שכנראה לא ימומשו ולאחר מכן יש 75 מיליון שלא יוגדל ההיצע של ילדים בכניסה למעונות ובעצם אי אפשר לסבסד אותם.

משה גפני: מעבר לבינוי הכל בסדר?

גלי עציון: לא. המשמעות של הבינוי זה מאה מיליון.

חנין זועבי: אבל עכשיו אפשר לקבל, יש כמה הגישו.

גלי עציון: לא הגישו כי אין קריטריונים.

גלי עציון: הדבר הנוסף שהיה חלק מהדיל היה הרחבת הסבסוד, העמקת הסבסוד גם לאוכלוסיות השדרה המרכזית – מעמד הביניים, לה הקציבו 20 מיליון בלבד, זו בעיה והשאלה מה עושים עם כל הדברים האלה.

חיים אורון: מישהו יכול להציג לנו את הפריסה, האם הכל בעיר אחת או בכל הארץ.

חיים אורון: איך הפריסה?

אורית זוארץ: זה לא כולם בינתיים.

משה גפני: חיים אורון שאל שאלה והמנהל הכללי צריך להשיב על כך.

משה גפני: אני לא הבנתי מהמנהל הכללי עדיין דבר וחצי ודבר.

משה גפני: מה קרה השנה?

משה גפני: הכסף עבר, מיכל צוק אמרה שהכסף עבר, את הפטנט הזה כולנו כבר מכירים שהכסף עובר אבל הוא לא מגיע ליעדו.

משה גפני: אנחנו מכירים את זה וזה קורה מעת לעת וזה יכול להיתקע בכל מיני מקומות במשרד התעשייה, המסחר והתעסוקה.

משה גפני: פתחיה מאסרואאוה נציגת המטפלות המגזר הערבי.

משה גפני: בבקשה.

פתחיה מאסרואאוה: אני מהכפר ערערה, נציגת המשפחתונים מארגון "כוח לעובדים".

פתחיה מאסרואאוה: אנחנו מקבלות שכר מינימום.

פתחיה מאסרואאוה: עובדות 50 שעות עבודה בשבוע.

פתחיה מאסרואאוה: במגזר הערבי אנחנו לא מקבלות שכר כמו במגזר היהודי.

פתחיה מאסרואאוה: הן מקבלות 7,000 שקל ואנחנו במגזר הערבי מקבלות רק 5,000 שקלים כי ההורים לא משלמים את ההשתתפות שלהם.

פתחיה מאסרואאוה: זה בגלל המצב הכללי הקשה של האוכלוסייה.

עמיר פרץ: מי הבעלים של המשפחתונים, אתם?

פתחיה מאסרואאוה: כן.

פתחיה מאסרואאוה: המשפחתון שלי.

ציפי חוטובלי: משרד התעשייה, המסחר והתעסוקה הוא האחראי.

תום דרומי: היא בעצם חברת כוח אדם של עצמה.

תום דרומי: כלפי משרד התעשייה, המסחר והתעסוקה היא מוגדרת כעצמאית.

תום דרומי: יש  2,730 וכל אחת היא חברת כוח אדם עצמאית.

עמיר פרץ: היא מתנדבת לייצג את עצמה.

עמיר פרץ: זה ממש מרשים אותי מה שאתה אומר.

עמיר פרץ: אם המשתתפים היו משלמים יותר.

אורית זוארץ: הם מוגבלים ואסור להם לשלם יותר.

אורית זוארץ: הסכום שהיא גובה מוגבל.

ציפי חוטובלי: גברתי, אני רוצה לומר משהו.

עמיר פרץ: חשבתי שאתה תוקף אותה, אני מתנצל לא הבנתי.

ציפי חוטובלי: אנחנו רוצים לקבל תשובות לשאלות המרכזיות שעלו כאן בנוגע להכשרה וההכנה.

ציפי חוטובלי: גלי עציון שאלה שאלות טובות ונכונות.

ציפי חוטובלי: אני שאלתי איך אתם מתכוונים להגיע למצב שבשנת תשע"א - - -

שלמה מולה: מה לא בסדר עם השאלה שהגברת הזאת שאלה?

שלמה מולה: למה אנחנו לא יכולים לברר את הנקודה הזאת עם משרד התעשייה, המסחר והתעסוקה למה העובדות מנוצלות?

שלמה מולה: היא מקבלת 5,000 שקל, משרד התעשייה מסחר ותעסוקה מכיר בה, הוא גובה את הכסף.

ציפי חוטובלי: השאלה הזאת אינה רלוונטית לנושא הדיון.

ציפי חוטובלי: אני אשמח לקיים דיון בנושא שכר המטפלות בכלל המעונות.

ציפי חוטובלי: אני חושבת שזה ראוי לדיון גם במגזר היהודי.

שלמה מולה: אני דווקא רוצה לשאול אותו.

משה גפני: חבר הכנסת שלמה מולה הנושא לא ירד מסדר היום, שלא תחלום לרגע שהנושא ירד מסדר היום.

משה גפני: אומרת חברת הכנסת ציפי חוטובלי שנושא הדיון שלשמו התכנסנו יחד הוא נושא מוגדר.

משה גפני: הנושא הזה לא ירד מסדר היום, יש כאן עוד כמה אנשים שיושבים באולם ויש להם מה לומר בנושא הזה, אני איתם.

משה גפני: לא יקרה שום דבר ואף אחד לא הולך לשום מקום.

משה גפני: תמר אלמוג מנהלת האגף למעונות יום.

משה גפני: אנחנו רוצים לדעת ממך מהי פריסת המעונות, פריסת הצהרונים, כלומר איך מתקבלות ההחלטות אצלכם באגף.

משה גפני: איך מתבצע כל העניין הזה?

משה גפני: זאת אומרת שבמגזר הערבי והיהודי יש חלוקה, יש בעפולה, יש בתל אביב.

משה גפני: שאל חבר הכנסת חיים אורון ומאוד מסקרן אותנו לדעת.

משה גפני: מאוד מסקרן אותנו לדעת איך מתקבלת אצלכם באגף ההכרה בצהרון או לא להכיר בצהרון.

משה גפני: האם יש קריטריונים והאם הקריטריונים השתנו במשך הזמן?

משה גפני: אני נתקלתי בכל מיני תופעות שהקריטריונים פתאום השתנו, כשמישהו הגיש בקשה תוך כדי הליך הבקשה ביקשו ממנו דברים חדשים שלא ביקשו קודם, חלק אושר וחלק לא אושר.

משה גפני: המנהל הכללי אמר קודם שיש אמהות עובדות שאין להן פתרון לילדים כתוצאה מהחלטות של האגף.

משה גפני: מסקרן אותנו לדעת איך מתקבלות ההחלטות.

משה גפני: אני יודע שמישהי מאגף אצלכם אמרה באיזה כנס של השלטון המקומי שלא מעניין אותה, כלומר היא תחליט ולא מעניין אותה לא משה גפני ולא שרון קדמי.

משה גפני: אני רוצה לדעת איך מתקבלות ההחלטות.

ציפי חוטובלי: אני רוצה לחדד את השאלות של הרב משה גפני.

ציפי חוטובלי: אני רוצה להוסיף ולהיכנס איתך ליישומים ולדברים שעלו בישיבות שלנו.

ציפי חוטובלי: ראשית לגבי לוח הזמנים הצפוי בנוגע למבחני התמיכה.

ציפי חוטובלי: דיברנו על כך שלגבי מעונות היום החדשים שאמורים להיבנות יתפרסו פומבית המבחנים– מה לוח הזמנים?

ציפי חוטובלי: כמה מעונות יום חדשים אמורים להיבנות?

ציפי חוטובלי: יש לנו תקציב של 30 מיליון.

ציפי חוטובלי: הבטחתם לנו  50 מעונות יום חדשים.

ציפי חוטובלי: אני רוצה לדעת איפה זה עומד ומי ייהנה מזה.

ציפי חוטובלי: אני חוזרת על שאלתו של חבר הכנסת משה גפני יושב ראש הוועדה, מהי הפריסה שלהם.

ציפי חוטובלי: זה מעניין את כולנו לדעת איפה יהיו המעונות החדשים.

ציפי חוטובלי: דיברנו על כך ועדיין לא קיבלנו את מפת הפריסה של יישום ההסכם.

שרון קדמי: אתם מעדיפים שהגברת תמר אלמוג תענה?

ציפי חוטובלי: היא הממונה על העניין.

משה גפני: אתה שולט על הנושא הזה?

משה גפני: אם כך אתה תענה.

ציפי חוטובלי: אני מציעה שמאחר והמנהל הכללי כאן ניתן לו להשיב.

שרון קדמי: אני מתנצל מאחר ואני אצטרך לעזוב אז איפה שאני אוכל לתרום מעט אני אשמח ואחר כך נשאיר את הנושא לדרג המקצועי של המשרד, וגם לגבי השאלה שעלתה על ידי ארגון נעמ"ת.

שרון קדמי: תקציב הבינוי שאנחנו הקצנו הוא לא 30 - - -

משה גפני: תמר אלמוג תדבר אחרי שאתה עוזב?

משה גפני: היא תשלים.

משה גפני: התפרסם שהמשרד שלכם הוא המשרד הכי בירוקרטי מבין כל המשרדים.

משה גפני: זאת אומרת כשאני האזרח נכנס למשרד שלך אני ניתקל בבירוקרטיה בלתי מתקבלת על הדעת, כל משרדי הממשלה מלאים בבירוקרטיה, האם זה נכון והאם אתה חש כמנהל הכללי, אומנם זמן לא רב במשרד הזה, יש לך שר מצוין, אני מאוד אוחז מבנימין (פואד) אליעזר, אני חושב שהוא שר מצוין, אני חושב שאתה מנהל כללי טוב.

משה גפני: אני שואל האם זה נכון שכל התופעות שאנחנו נתקלים בהם, לפחות אני, האם אתה מרגיש שהמשרד הזה בירוקרטי, שיש כל מיני קנוניות כאלה שנדון עליהם בנפרד בנושא המטפלות מה שהעלתה הגברת קודם ויעלו את זה אחרים, האם אתה מתמודד עם כל התופעות האלה?

שרון קדמי: לצערי המשרד אינו חף מבירוקרטיה, לצערי יש בירוקרטיה לא רק אצלי אבל אני אתייחס למשרד התעשייה, המסחר והתעסוקה.

שרון קדמי: האם בסקר כזה או אחר, ואני בכלל לא רוצה להתייחס למתודולוגיה עליה נערך הסקר כי המתודולוגיה לעניות דעתנו הייתה מעט בעייתית, נניח ואנחנו המשרד הכי בירוקרטי.

שרון קדמי: זה מאוד מדיר שינה מעיניי.

שרון קדמי: אנחנו פועלים כדי לשנות את זה בשורה של דרכים.

שרון קדמי: אני מאוד מקווה שבמרוצת הזמן הרגשה שלך תשתנה כי מטרתנו לשרת ציבור ובירוקרטיה אינה משרתת ציבור.

שרון קדמי: אני רק יכול להתנצל על כך שההרגשה שאתה חש.

שרון קדמי: נכון היא אינה תלושה מהמציאות אבל אנחנו פועלים על מנת שלא תחוש כך בעתיד.

ציפי חוטובלי: הרב משה גפני שאל שאלה.

משה גפני: אנחנו מבקשים לקבל תשובה לגבי צהרונים, הבינוי  על הבירוקרטיה ועל הפריסה.

שרון קדמי: אני בדיוק עונה על כך.

שרון קדמי: התקציב הוא לא 30 הוא לא- 50, ולא 60, הוא  88 מיליון שקלים והוא כולל את מכלול הפרמטרים לבינוי.

שרון קדמי: הוא מתחלק למבחני שכירות, מבחני שיפוץ ושדרוג, והוא מתחלק למבחני בינוי שהזו המאסה הקריטית – כ- 75 מיליון מהסכום.להבנתי, הוא לבינוי.

שרון קדמי: צריך להבין שכל סכום מחולק לפי מבחני תמיכה.

שרון קדמי: אני לא קובע מראש היכן ימוקם המשפחתון או המעון או המבנה.

שרון קדמי: כל מי שנגיש למבחן, זה יכול להיות מכל הארץ, יכול להיות מצב שיבנו במרכז תל אביב, יכול להיות שיבנו ברהט, יכול להיות שזה יהיה בגליל.

שרון קדמי: אני לא שולט על זה.

שרון קדמי: זה נגזר - - -

ציפי חוטובלי: אני רוצה לעצור אותך כי זאת נקודה מאוד חשובה.

ציפי חוטובלי: תמר אלמוג, הנקודה הזאת היא נקודה מאוד חשובה.

ציפי חוטובלי: הוועדה הזאת הלכה על סיפור הרחבת מעונות היום במחשבה שאזורי הפריפריה צריכים ליהנות יותר מהעניין הזה.

ציפי חוטובלי: זאת הייתה  המחשבה ועל דעת הוועדה.

אורית זוארץ: לא בדקו את מבחני התמיכה מראש, לא עשו מיפוי וכך קיבלו החלטה.

ציפי חוטובלי: חברת הכנסת אורית זוארץ את חברת הוועדה ולכן כל אחריות שאת רוצה לקחת היא אחריות שלך.

ציפי חוטובלי: המחשבה שהפריסה של המעונות תהייה החלטה שרירותית?

שרון קדמי: היא אינה שרירותית.

שרון קדמי: אם אני אשלים את דבריי תוכלי לראות שהיא אינה שרירותית.

שרון קדמי: תנו לי להשלים את דבריי ואחר כך אני אשמח להשיב על כל נקודה שלא תהייה ברורה.

שרון קדמי: המבחנים נבנו באופן כזה שתינתן העדפה ברורה לאזורי פריפריה, לאזורים מעוטי יכולת, לאזורים מוכי אבטלה.

שרון קדמי: הניקוד הגבוה ביותר יינתן על פי מספר פרמטרים.

שרון קדמי: הפרמטרים הם: ריחוק גיאוגרפי – אחת, שיעור אבטלה- שתיים, מספר מצומצם של מסגרות לילדים – שלוש, כל מספר כזה נכנס לנוסחה משוקללת.

שרון קדמי: לבד תעשו את החשבון ותראו שישוב בצפון או בדרום עם שיעור אבטלה גבוה, עם מספר מצומצם של מעונות האם הוא יהיה ראשון ברשימה או לא.

ציפי חוטובלי: קיבלנו מתמר אלמוג דיווח שרוב המעונות יבנו בכלל במקומות שהם אזורי רווחה.

ציפי חוטובלי: בישיבה הראשונה דיברת על כך - - -

חיים אורון: אדוני המנהל הכללי אני הבנתי את הקריטריונים.

חיים אורון: אני יושב כאן די הרבה זמן והבנתי הכל.

חיים אורון: בסוף אחרי כל הדברים האלה מהי התמונה שמתקבלת?

חיים אורון: הקריטריונים מצוינים אבל מהי התמונה שמתקבלת עכשיו?

שרון קדמי: אני לא יכול להגיד לך כי עדיין לא הוגשו הבקשות.

שרון קדמי: במבחני השכירות - - -

חנין זועבי: למבחן הראשון כן הוגשו והמועד הסתיים.

ציפי חוטובלי: תמר אלמוג, בבקשה תבהירי את הנקודה הזאת.

תמר אלמוג: ברשותכם אני מבקשת בהמשך לדברים של המנהל הכללי - - -

קריאה: אבל המנהל הכללי לא סיים.

ציפי חוטובלי: היא יכולה לתת לך את התשובה.

ציפי חוטובלי: שרון קדמי ברשותך אני נותנת לתמר אלמוג לענות.

שרון קדמי: בכבוד.

תמר אלמוג: ברשותכם בהמשך לדבריו של המנהל הכללי אני מבקשת להזכיר גברתי שבישיבה האחרונה שהתקיימה כאן בוועדה הייתה שותפה גם הרפטרנטית מהלשכה המשפטית שלנו, היא דיווחה על הוועדה בעניין הפריסה שחייבת להיעשות באמצעות מבחני תמיכה בקריטריונים שוויוניים.

תמר אלמוג: כך שלמשרד, וכפי שציין כרגע המנהל הכללי אין שליטה איפה בדיוק אנחנו נפתח את המעונות - - -

ציפי חוטובלי: אבל תמר אלמוג אתם עדיין לא פרסמתם.

ציפי חוטובלי: איך אנחנו נראה פריסה?

שלמה מולה: למה לא פרסמתם את הקריטריונים?

תמר אלמוג: בעניין הפרסום אני אבקש שהמנהל הכללי יתייחס.

תמר אלמוג: אני ביקשתי לציין שלא מדויק להגיד כאילו אמרנו בישיבה הקודמת שאנחנו יודעים להגיד איפה המעונות יהיו.

תמר אלמוג: הנציגה ישבה כאן וציינה שזה יהיה במבחנים שוויוניים על פי הקריטריונים שכעת המנהל הכללי פירט.

ציפי חוטובלי: אני חוזרת כעת למנהל הכללי.

ציפי חוטובלי: במשך שנה שלמה התעסקתם אך ורק בנושא השכירות.

ציפי חוטובלי: הקריטריונים לגבי בינוי ושיפוץ עדיין לא - - -

שרון קדמי: אנחנו לא עסקנו בזה שנה, עסקנו בזה חודשים ארוכים.

שרון קדמי: ואת צודקת עסקנו בזה יותר זמן ממה שחשבתי שאנחנו היינו אמורים לעסוק, אבל כמו שאמרתי בראשית דבריי אנחנו משעבדים גם את האגף וגם את המחלקה המשפטית על מנת שנעמוד בלוחות הזמנים.

שרון קדמי: מבחני השכירות, כמו שנאמר כאן, כבר פורסמו ונסגרו - - -

ציפי חוטובלי: מתי יפורסמו הקריטריונים לנושא הבינוי והשיפוץ?

שרון קדמי: צריך להבין שהליך הבינוי לא לוקח יום יומיים.

עמיר פרץ: תענה לשאלה.

עמיר פרץ: מה הבעיה.

ציפי חוטובלי: במשך שנה שלמה אין קריטריונים.

ציפי חוטובלי: מתי תפרסמו?

שרון קדמי: אני מניח שבספטמבר.

שרון קדמי: אבל אנחנו מדברים על בינוי.

שרון קדמי: אני לא מכיר שגם אם יהיה את הכסף ב- 1 בספטמבר ב- 1 בינואר - - -

שלמה מולה: נאמר פה שהכסף ישנו.

שרון קדמי: הבעיה היא לא עם הכסף.

שרון קדמי: הבעיה שלבנות מעון צריך להוציא היתרים, צריך לתכנן, התהליך הזה במקרה הטוב לוקח שנה.

שלמה מולה: כשקיימנו דיון כאן למה לא אמרתם שלבנות מעונות ייקח לכם הרבה זמן?

שלמה מולה: אולי היינו מוצאים פתרון אחר.

שרון קדמי: מצאנו פתרון.

שלמה מולה: לא זה מה שאמרתם.

שלמה מולה: אתם פשוט עובדים עלינו.

שלמה מולה: אדוני המנהל הכללי אני מציע שתאמרו לנו ביושר שאתם פשוט עובדים עלינו חברי הכנסת.

שלמה מולה: אני אאמין לך.

אורית זוארץ: הבעיה היא עם הסגירה עם האוצר.

שלמה מולה: כשביקשנו מכם לקיים את החלטת בית הדין העליון הלכתם ואמרתם "אין כסף, יש כסף..."

שלמה מולה: וכן הלאה.

שלמה מולה: בסופו של דבר אנחנו מגלים ששנה אחרי אין כלום.

שלמה מולה: אתה מספר לי עכשיו שאתם תפרסמו את המכרז והתהליך ארוך.

משה גפני: אתה שואל שאלה של טעם, למה אתה מתעצבן?

שלמה מולה: כי פשוט עובדים עלינו שנה.

שלמה מולה: אני התאפקתי זמן רב.

שרון קדמי: אני מבקש להבהיר לחבר הכנסת שלמה מולה כי שגגה נפלה בדבריי.

שרון קדמי: ראשית אני מאוד מקווה שכבודו לא חושב שמשרד התעשייה, המסחר והתעסוקה לא רוצה לבנות מעונות, לפחות לא המנהל הכללי ובטח לא השר.

שרון קדמי: מאחר ואנחנו מודעים לעובדה שלבנות מעונות יום זה תהליך של תקופה ארוכה, הלכנו על שני מסלולים מהירים הרבה יותר.

שרון קדמי: המסלול הראשון והמהיר ביותר מבחינתנו הוא מסלול השכירות.

שרון קדמי: בהליך זה אנחנו נסייע בהשכרת מבני ציבור ברשויות מקומיות.

שרון קדמי: זה תהליך של שבועות ספורים.

שרון קדמי: המסלול  - - -

ציפי חוטובלי: למה זה לא נעשה במשך שנה?

ציפי חוטובלי: היינו אמורים להיות במצב שבו היינו צריכים לדעת מהי פריסת המעונות, אחרי שהקריטריונים פורסמו, אחרי שמבחני התמיכה פורסמו, אחרי שהרשויות הביעו כבר התעניינות בכל התהליך.

ציפי חוטובלי: זה לא סביר שבמשך שנה שלמה אנחנו לא מקבלים תוצאה לעניין הזה.

ציפי חוטובלי: אולי נעבור עוד שנה עד שנדע מהי הפריסה ועוד שנתיים עד שיבנו?

שרון קדמי: אני אומר שוב, את צודקת שלוחות הזמנים התארכו.

שרון קדמי: לגבי הלוחות הזמנים העדכניים – אני מניח שתוך חודשיים מבחני הבינוי יפורסמו.

שרון קדמי: מבחני השכירות יסתיימו, מבחני השיפוץ ושדרוג פורסמו כבר להערות הציבור.

ציפי חוטובלי: מתי אתה מעריך יהיו מעונות יום אחרי שיפורסמו הקריטריונים בספטמבר?

קריאה: יש איזה מנגנון שמפקח על הקריטריונים האלה.

שרון קדמי: הם חשופים.

שרון קדמי: הם פורסמו להערות הציבור.

משה גפני: צריך לאפשר למנהל הכללי להשלים את תמונת הפריסה.

משה גפני: אתה אומר שבעוד חודשיים יהיו קריטריונים, אותי מאוד מעניין כי מזה לומדים לקח, מה קרה השנה ומהי התכנית לעתיד.

משה גפני: מה אתה כמנהל הכללי של המשרד יכול להגיד שקרה בשנה הזאת.

חנין זועבי: ברשותך היושב ראש, אני חושבת שצריך לקבל מידע יותר קונקרטי.

חנין זועבי: כלומר המבחן הראשון של השכירות הסתיים ויש כבר שש רשויות מקומיות שהגישו.

חנין זועבי: תן לנו את המידע לגבי השש האלה.

שרון קדמי: זה בהליך בדיקה באגף, בוועדת תמיכות.

שרון קדמי: אני מניח שתוך זמן קצר נדע מה הרשויות קיבלו.

משה גפני: אדוני המנהל הכללי, אתה מוכן להתעכב עוד קצת, החברים מבקשים לשאול אותך שאלות אז בבקשה תישאר איתנו עוד זמן.

אורית זוארץ: יש לי שאלה אבל אחר כך אני ארצה להתייחס לדיון עצמו.

אורית זוארץ: האם יש חשיבה על פתרונות ביניים עד שיקומו המעונות?

אורית זוארץ: אולי הרחבת המשפחתונים ועידוד נשים שאינן עובדות, בכל המגזרים ואני מדברת על כל המגזרים, דתיות, חרדיות, ערביות, עולות, כי לפעמים ההתייחסות ממדרת.

אורית זוארץ: האם יש התייחסות דיפרנציאלית?

אורית זוארץ: האם ישנה התייחסות בתוך התקציב הכולל שהועבר במטרה לשדרג את מערכת החינוך בגיל הרך ולתת ההורים העובדים פתרונות?

אורית זוארץ: התייחסות לזכויותיהן של מנהלות המשפחתונים ושכרן.

עפו אגבאריה: במעונות הקיימים אתם מוודאים שיש תפוסה מלאה?

עפו אגבאריה: או אולי אנחנו הולכים לבנות איפה שלא צריך לבנות ואיפה שחסר לא בונים.

פניה קירשנבאום: השבוע עבר חוק בקריאה ראשונה, חוק בנוגע לפיקוח על המעונות.

פניה קירשנבאום: האמת שאני אישית קיבלתי על כך הרבה פניות שלא היה קיים בכלל פיקוח על מעונות לגילאי אפס עד שלוש, זה כל הזמן נזרק מהמשרד.

פניה קירשנבאום: חשבתי על החקיקה ואני מברכת אתכם שאתם הצלחתם לקדם את זה ואני לא הצלחתי.

פניה קירשנבאום: השאלה שלי האם את נושא הפיקוח אתם מתקצבים בתקציב לשנה הבאה?

פניה קירשנבאום: האם זה יושב בתקציב של משרד התעשייה, המסחר והתעסוקה או שוב הנושא הזה יעלה בחקיקה וייפול בביצוע כי לא יהיה מי שיעשה את זה, או שתנסו לגלגל את זה על המשפחות?

פניה קירשנבאום: שזה בוודאי לא מקובל.

חנין זועבי: שתי שאלות.

חנין זועבי: האחת – 75 המיליון הולכים למבחני בינוי?

חנין זועבי: אנחנו יודעים שהרשויות הערביות נמצאות במצוקת קרקע, הם לא מרווחים כל כך מה- 75 מיליון.

חנין זועבי: הם מעדיפים לשכור.

חנין זועבי: יש רק 12 מיליון לשיפוץ ולשכירות, ו- 75 מיליון לבינוי?

חנין זועבי: השאלה השנייה – מתוך הקריטריונים של מבחן השכירות, אם בסכנין יש מחסור של חמישה מעונות ובתל אביב יש מחסור במעון אחד, תתקנו אותי אם אני טועה, אז קודם כל מתקציבים מעון אחד בסכנין ואחר כך מתקצבים לתל אביב ולא לסכנין.

חנין זועבי: כלומר קודם כל מתקציבים מעון אחד בכל ישוב שיבקש ואחר כך בוחנים אם מתקציבים את המעון השני והשלישי.

חנין זועבי: אני הגשתי הסתייגויות.

חנין זועבי: שלישית – הזמן שאתם נותנים להגיש הסתייגויות הוא שבועיים, כעת יש כמה רשויות שהגישו הסתייגויות בטווח הזה של שבועיים, טווח הזמן של מבחן עצמו הוא שלושה שבועות.

חנין זועבי: לא השני שבועות ולא השלושה שבועות מספיקים לרשויות.

משה גפני: תודה.

משה גפני: אני רוצה לומר לך שבמשרד התעשייה, המסחר והתעסוקה המגזר הערבי מקבל טיפול אינטנסיבי, אני אומר את זה באמת כי אני מכיר את המשרד, עשיתי עליו סטאז' השנה, השאלות שהעלית הן נכונות, אבל המגזר הערבי מקבל טיפול טוב במשרד.

קריאה: אולי השר צריך היה להגיע לוועדה לתת תשובות.

משה גפני: לוועדה מגיעים כולם.

עמיר פרץ: אדוני היושב ראש, אני לא אחזור על שאלות חבריי.

עמיר פרץ: אני מבקש לדעת אם התקציב לבינוי הוא רב שנתי?

שרון קדמי: כן.

עמיר פרץ: האם הוא מצטבר?

עמיר פרץ: האם בגלל חוסר הביצוע לטווח הארוך נאבד אותו?

עמיר פרץ: כתוצאה מהיקף הילודה הטבעי והנדידה, הרי יש לנו בעיה עם נדידת אוכלוסיות מאזורי עתירי ילודה לאזורים שהופכים בדרך כלל לוותיקים, לכן יש מקרים לעיתים שיש מבנים בשכונות שבעבר היו בה ילדים ובגלל המרחק הגיאוגרפי שלהם מהשכונות שיש בהן כעת יותר ילדים, האם העובדה שחוסר הביצוע הזה יוצר חסר שילך ויעמיק לטווח הארוך, מה עם הסיכום שלכם עם האוצר?

חיים אורון: אני רוצה לשאול לגבי הקריטריונים בנוגע לשיפוצים שכבר פורסמו.

חיים אורון: יש לי הרגשה שהושיבו מישהו לחפש את כל הקשיים האפשריים ולתקוע, זה יוצא מאוד בסדר כי זה יוצא מעורכי דין, וסליחה מעורכי הדין שנמצאים כאן, הם יוצאים בסדר גמור וזה יעמוד בפני בית הדין הגובה לצדק.

חיים אורון: בחיים זה לא יעבור.

חיים אורון: למשל: המבנה שחייב לעמוד חייב לפעול חמש שנים, ואם בסכנין או במקום אחר אין אף פעוטון שפעל חמש שנים, הם לא יקבלו?

שרון קדמי: זה שיפוץ של מבנה קיים.

חיים אורון: יש שיפוץ במבנה קיים בכפר ולא היה שם פעוטון במשך חמש שנים, אנחנו חושבים שמאוד צריך להיות שם פעוטון, אבל צריך לשפץ את המבנה.

חיים אורון: הוא יצטרך חמש שנים וותק?

חיים אורון: הכל בסדר ואלו העבודות.

ציפי חוטובלי: הקריטריונים שאתה מקריא אינם רלוונטיים לגבי בינוי.

חיים אורון: עם כל הכבוד הכי מהר זה שיפוץ.

חיים אורון: קראתי את זה רק עכשיו, אני לא רואה בסעיפי השיפוץ את העדיפות הברורה של הפריפריה, יכול להיות שזה מופיע באיזה סעיף אחר, אבל כאן בשיפוץ אני לא רואה את העדיפות הברורה של הפריפריה.

חיים אורון: אם לא תהייה עדיפות מאוד מאוד ברורה לפריפריה גם בגלל 50% השתתפות העצמאית ועוד, התוצאה בסוף תהייה שהקריטריונים יהיו בסדר אבל כשנקבל את התמונה האווירית בעוד שנה פתאום יתברר שלא בנו שם.

חיים אורון: כמו שהעיריות החלשות לא מנצלות את מענקי התמיכה לילדים במצוקה הן לא תנצלנה את זה.

חיים אורון: לא שאין להן ילדים אלא הן פשוט לא מנצלות אותם.

חיים אורון: ברעננה זה כך אבל בסכנין או באופקים זה כך.

שלמה מולה: השאלה שלי קצרה ופשוטה.

שלמה מולה: האם אתם לוקחים בחשבון את התבחין הכלכלי, היום יש את מילת הקסם "OECD" .

שלמה מולה: כשמדברים על מגזרים מסוימים צריך ללכת איתם על צמצום הפערים החברתיים.

שלמה מולה: האם אתם אומרים באופן ברור שהעדיפות שלכם הם: חרדים, ערבים ועולים?

שלמה מולה: האם זה יהיה בתבחין ברור?

ציפי חוטובלי: אני מבקשת להוסיף שאלה נוספת.

ציפי חוטובלי: בסופו של דבר המטרה המרכזית היא לאפשר לנשים לצאת לשוק העבודה.

ציפי חוטובלי: מה אתם עושים כדי להיערך שבאותם מקומות ששיעור ההשתתפות הנשים בשוק העבודה הוא נמוך הן תוכלנה בסופו של דבר ליהנות גם ממעונות היום וגם מהכנסה במסגרת תעסוקתית?

משה גפני: אתם הורדתם את הגיל מתשע לחמש?

שרון קדמי: אנחנו לא הורדנו את הגיל מתשע לחמש.

שרון קדמי: אנחנו העלנו את האשכולות לשבע.

שרון קדמי: אני תיכף אתייחס לזה ובהחלט הייתה נקודה כזאת.

משה גפני: אנחנו לא נוכל למצות את הדיון הזה.

שרון קדמי: אני מבטיח לך שאחרי שאני אסביר לך אתה תראה שיש היגיון מאחורי ההחלטה.

משה גפני: אני לא מדבר רק על ההחלטה, אלא בגלל שאני רואה שהחברים מאוד מאוד בלחץ מהמשרד שלכם.

משה גפני: אתה שם לב לכך?

שרון קדמי: זה חלק מהעבודה.

שרון קדמי: לגבי השאלות של חברת הכנסת אורית זוארץ – פתרון ביניים הם באמת מבחני השכירות, השדרוג והשיפוץ.

שרון קדמי: מאחר וייקח זמן לבצע את הבינוי, ואנחנו רוצים להגדיל את ההיצע כמה שיותר מהר, מבחן השכירות הוא הגדלת ההיצע באופן המהיר ביותר.

שרון קדמי: השדרוג והשיפוץ הם קצת יותר איטיים אבל גם הם מהירים.

שרון קדמי: אני לא יודע לייצר יש מאין מעונות.

שרון קדמי: אני עובד בקצב הכי מהיר על מנת לייצר הצע.

שרון קדמי: נכון שאפשר לעשות את זה יותר מהר בפתרונות הביניים כמו שאמרתי.

שרון קדמי: לגבי שכר המטפלות – זו סוגיה מוכרת, זו סוגיה - - - -

אורית זוארץ: הרחבת המשפחתונים זה גם בתוך התכניות שלכם?

שרון קדמי: את המשפחתון ניתן להרחיב עד גבול מסוים.

אורית זוארץ: הכוונה להגדלת מספר המשפחתונים.

שרון קדמי: בהחלט.

שרון קדמי: אני לא רואה עם זה בעיה.

שרון קדמי: מעבירים אלי פתק שאומר שאנחנו מדברים על פתיחת  730 משפחתונים חדשים.

אורית זוארץ: שאלתי שאלת הבהרה כי יש מעונות ואני מבקשת תמונה רחבה ולא של כן לא.

משה גפני: אני רוצה לתת למנהל הכללי אפשרות לתת תמונה רחבה על השאלות שנשאלו כאן.

משה גפני: הוא איש מאוד מוכשר, אפילו אני שאיני איש לא כל כך מוכשר לא הייתי מצליח לענות.

שרון קדמי: לגבי הרחבת המשפחתונים אנחנו בהחלט נרחיב במאות.

שרון קדמי: לגבי סוגיית השכר – אנחנו מודעים לבעיה, אנחנו בדין ודברים עם האוצר ואני מקווה שכבר בימים הקרובים ניכנס לדיון מאוד אינטנסיבי בנושא.

שרון קדמי: הסוגיה היא לא רק במשפחתונים ושכר המטפלות.

שרון קדמי: יש גם בעיה בארגונים.

שרון קדמי: הסוגיה מאוד מרוכבת והיא בוודאי מוכרת לנו.

שרון קדמי: לא רק אני אלא גם השר מודע לה ואנחנו ניכנס בכל כובד המשקל.

אורית זוארץ: זה לא בתוך הדיל שנסגר?

משה גפני: אני מבקש לאפשר לו לענות ולא לקרוא כעת קריאות ביניים.

משה גפני: הוא סיכם איתנו שהוא יהיה איתנו עד השעה 10:00.

משה גפני: הוא נעתר לבקשתנו להישאר יותר בגלל שאלות חברי הכנסת.

משה גפני: אני מבקש לאפשר לו לענות.

משה גפני: אנחנו לא מסיימים בזה את הדיון.

שרון קדמי: לגבי בינוי במקומות הנכונים – כמו שאמרתי הקריטריונים שבנינו נבנו כך שהם יפנו בדיוק למקומות שיש צורך.

שרון קדמי: קרי, מקומות מוכי אבטלה עם מצב סוציו-אקונומי נמוך, עם מספר מסגרות נמוך ביחס לילדים.

שרון קדמי: אני אומר שוב שתיקחו כל קריטריון ותראו אחד על גבי השני לאיזה ישובים תגיעו.

שרון קדמי: תגיעו לאותם הישובים שהתכוונתם.

שרון קדמי: ישובים חלשים בפריפריה, ישובי מיעוטים, ישובי חרדים.

שרון קדמי: אני לא יכול לקבוע מראש שאני נותן לישוב X. אבל כן יכול לקבוע שאני מתעדף ישוב שהוא בעייתי ושהוא מאופיין בבעיות כאלה ואחרות.

שרון קדמי: אני עובד מלמעלה למטה ולא ממטה למעלה.

שרון קדמי: לגבי שאלת חברת הכנסת פניה קירשנבאום – קריאה ראשונה של החוק מבחינתנו הוא הישג חסר תקדים.

שרון קדמי: כמובן שאנחנו נצטרך להידרש כאן לסוגיות תקציב הלא פשוטות.

שרון קדמי: לחוקק את החוק ללא תקציב לא יעזור לנו.

שרון קדמי: גם משרד האוצר מודע לכך.

שרון קדמי: זה לא דבר שיגמר ביום.

שרון קדמי: אנחנו סמוכים ובטוחים שאם החוק יחוקק בקריאה שנייה ושלישית כמו שהוא כתוב היום זו תהייה מהפכה חסרת תקדים בעיקר בנושא הפיקוח.

שרון קדמי: קיים היום פיקוח, הוא יכול להיות הרבה יותר טוב.

שרון קדמי: המפקחות באגף אצלנו מפקחות על כל המסגרות שלנו.

שרון קדמי: אנחנו לא מפקחים על מסגרות שאינן אצלנו כמו המסגרות הפרטיות, זו שאלה נפרדת.

פניה קירשנבאום: אתה יודע שאנחנו הולכים עכשיו לתקציב דו שנתי, אם אתה לא תתקצב את זה עכשיו תהייה לך בעיה בשנתיים הקרובות.

משה גפני: למשרד התעשייה, המסחר והתעסוקה תהייה בעיה מאוד גדולה בתקציב הדו שנתי.

משה גפני: לא לכולם, אבל למשרד התעשייה, המסחר והתעסוקה תהייה בעיה.

שרון קדמי: לשאלתה של חברת הכנסת חנין זועבי – החלוקה של 88 מיליוני השקלים כפי שהיא חולקה היא אינה חלוקה שלא ניתנת לשינוי.

שרון קדמי: בכוונה השארנו לעצמנו מרווחי פעולה.

שרון קדמי: אם נראה למשל שבמבחני השכירות יש עודף ביקוש נדע להסיט את הכסף.

שרון קדמי: אם נדע למשל שבמבחני השכירות יש חוסר ביקוש אז נסיט את הכסף למקומות האחרים.

שרון קדמי: זה לא אומר שאם קבענו 8 מיליון שקל לשכירות זה יהיה 8 מיליון ואין בלתה.

שרון קדמי: אנחנו נשחק עם זה איך שצריך.

שרון קדמי: לגבי ההסתייגויות - אנחנו מכירים את ההסתייגויות, חלקן התקבלו, חלקן לא.

שרון קדמי: אנחנו גם בקשר עם היימן סייף ממשרד ראש הממשלה.

שרון קדמי: אנחנו עובדים איתם צמוד כדי לראות מהן הסוגיות הרלוונטיות המתאימות לרחוב הערבי, לראות איך אנחנו נותנים להן פתרון.

שרון קדמי: את צודקת שאת אומרת שאין שטחים אבל אפשר לבנות קומה שנייה.

שרון קדמי: קומה שנייה כן יכולה להגדיל, וזה משהו שאנחנו כן מאפשרים.

שרון קדמי: לשאלתו של חבר הכנסת עמיר פרץ – תקציב רב שנתי, התקציב הוא בבסיס התקציב לבינוי בכל שנה.

שרון קדמי: אני בטוח שאם נצטרך עוד אנחנו נמצא אוזן קשבת באוצר להעביר עוד כסף לתקציב.

שרון קדמי: לשאלתו של חבר הכנסת חיים אורון – קריטריונים לשיפוצים, בוודאי יש שם התייחסות לפריפריה.

שרון קדמי: הכל נרשם ונכתב אחרי מחשבה עמוקה, אם יש הערות נשמח לקבל אותן.

שרון קדמי: המטרה כן לייצר פתרון ולא לייצר מכשלות.

שרון קדמי: לשאלתך חברת הכנסת ציפי חוטובלי – בעשר שניות לענות על השאלה הזאת זה יהיה לא מקצועי מבחינתי.

שרון קדמי: בראש ובראשונה הנושא של הדיון הזה זה כלי מרכזי.

שרון קדמי: כלומר הגדלת ההיצע למסגרות - - -

ציפי חוטובלי: אם אין לאנשים בפריפריה מקומות עבודה זה לעזור להן שיש מעון חינם ליד הבית.

שרון קדמי: אנחנו עובדים בכלים שלובים.

שרון קדמי: כלי אחד זה באמת הגדלת ההיצע  - הגדלת המסגרות לילדים.

שרון קדמי: הדבר השני הכשרה מקצועית – אנחנו מעבירים מאות קורסים ברחבי הארץ בתחום ההכשרה המקצועית, בכל התחומים, הייטק ואחרים, ממש בימים אלה הקורסים מתפרסמים.

שרון קדמי: מעבר לזה הממשלה - - -

ציפי חוטובלי: אחרי שתכשירו אותם מקצועית יהיה להם מקום לעבוד?

שרון קדמי: זו שאלה טובה.

שרון קדמי: להכשיר סתם כדי שמישהו יהיה עם תעודה אין לנו מטרה.

שרון קדמי: המטרה היא - - -

ציפי חוטובלי: יש הרבה נשים משכילות שאין להן מקום עבודה בפריפריה.

שרון קדמי: המטרה להכשיר את אותן נשים וגברים כדי שיתאימו לשוק העבודה.

שרון קדמי: לממשלה קצת קשה לייצר מקומות עבודה חדשים.

שרון קדמי: היא יכולה לסייע לאוכלוסייה להתקבל למקומות עבודה שהשוק מייצר.

שרון קדמי: אנחנו מנסים לייצר כאן את הפתרונות, אין כאן פתרונות קסם.

שרון קדמי: סוגיה שעלתה ביתר שאת בישיבת הממשלה ביום ראשון האחרון, דוח אקשטיין התייחס לכך, אני אשמח להציג לכם אותו אבל בוודאי לא בכמה שניות.

משה גפני: רק על השאלה הזאת לא ענית, אם ישונו הקריטריונים תוך כדי הזמן - - -

אורית זוארץ: פרק הזמן להסתייגויות.

שרון קדמי: אלו שתי שאלות אחרות.

שרון קדמי: לגבי שאלתך כבוד הרב, עניתי לך גם בפרטיות שאני לא יודע על שינוי קריטריונים תוך כדי תנועה.

משה גפני: שינוי בקשות.

שרון קדמי: אני לא מכיר שינוי קריטריונים תוך כדי תנועה.

נורית צור: אפשר אולי להבהיר מתי ימומשו 320 מיליון ולאן זה יגיע?

משה גפני: אי אפשר כרגע.

משה גפני: שרון קדמי אני מודה לך על הופעתך כאן בוועדה.

משה גפני: אני אומר לך שאני לא מתכוון להרפות.

משה גפני: הדיון המשותף הזה היה בשבילי סטאז/ לראות מהי עמדת החברים.

משה גפני: יש לי הרגשה שאני לא מרגיש אותה לגבי משרדים אחרים, אתה חדש יחסית ואמרתי את זה, אתה עומד בפני אתגר מאוד מאוד קשה.

משה גפני: מאוד מאוד קשה.

משה גפני: היו כאן דיונים על משרד הרווחה, היה דיון על משרד החינוך ועל משרדים שונים, ויש בעיות.

משה גפני: אני לא מכיר דבר כזה מהניסיון שלי בוועדה.

משה גפני: אני שמח שזו ועדה משותפת כי בוועדה לקידום מעמד האישה יכולים לחשוב שלי יש משהו נגד המשרד, מה שכמובן אין לי, זו ועדה משותפת ואני חש שהמצב לא טוב.

משה גפני: יכול להיות שאנחנו נצטרך להמשיך לעשות דיון ואולי להביא את השר.

שרון קדמי: אני אשמח להגיע.

משה גפני: התפקיד שלנו בין היתר הדברים ומלבד החקיקה, הוא לפקח על עבודת הממשלה.

משה גפני: בעבודת הממשלה, שהיא הרשות המבצעת, יכול להיות לפעמים שיש ליקויים שהם ליקויים קלים, אבל יכול להיות שהליקויים הם ליקויים מערכתיים.

משה גפני: שמעת גם מהשאלות וגם מהטון והעומס של הדברים, שיש טענות על המשרד.

שרון קדמי: אני אשמח להגיע לכל דיון שאוזמן.

משה גפני: אני מתכוון להביא את השר.

שרון קדמי: בכבוד רב.

שרון קדמי: בכל שאלה קשה ככל שתהייה נשמח לטפל.

משה גפני: השאלות הן לא העיקר.

משה גפני: הביצוע הוא העיקר.

ציפי חוטובלי: הביצוע הוא העניין.

ציפי חוטובלי: אני מעדיפה שתשב במשרד שלך ותעשה את העבודה שלך במקום שתגיע לכאן.

משה גפני: אדוני המנהל הכללי אני מודה לך.

משה גפני: חברת הכנסת ציפי חוטובלי, את ממשיכה את הדיון, אני הולך להנהלת הקואליציה.

ציפי חוטובלי: הדיון הזה ימשך עוד רבע שעה.

ציפי חוטובלי: לצערי אני אומרת לכם שיש אכזבה כמעט צפויה מהתשובות הלא מספקות שקיבלנו כאן ממשרד התעשייה, המסחר והתעסוקה, אני חושבת שהשלב הבא יהיה להזמין את השר ואת סגנית השר, אני לא רואה איך אנחנו מתקדמים בדרך הזאת.

ציפי חוטובלי: נפתח את הדיון לרישום לכל מי שיש לו שאלות.

ציפי חוטובלי: הגורם המקצועי שישיב על השאלות מטעם משרד התעשייה, המסחר והתעסוקה היא תמר אלמוג.

אורית זוארץ: אנחנו מדברים כאן על מציאות שבה מסך הכזבים של האוצר ושלך כבוד יושבת ראש הוועדה מתפוצץ לנו בפנים.

אורית זוארץ: הלכתם לביטול הצעת החוק המצוינת של חבר הכנסת גדעון סער יחד עם חברים נוספים בהכרה בהוצאות טיפול בילדים.

אורית זוארץ: מדובר על מכלול מאוד רחב של הוצאות בטיפול בילדים ולא רק על מעונות אלא גם מס הכנסה שלילי.

אורית זוארץ: לא דובר רק על השכבה הסוציו-אקונומית הגבוהה אלא זה נתן מענה לנשים ששכרן נמוך יותר וגם למשפחות.

אורית זוארץ: הלכת יחד עם האוצר להסכם שאני עמדתי כאן בוועדה וקבלתי כנגד ההסכם הזה מלכתחילה כהסכם שאי אפשר יהיה לממש אותו, אי אפשר יהיה לממש את הכספים ואת התקציבים ולא בלוחות הזמנים שהוצגו.

אורית זוארץ: לכן הטענה לא צריכה להיות מופנית למשרד התעשייה, המסחר והתעסוקה אלא כאן לוועדה.

אורית זוארץ: לא נעשתה עבודת הכנה ומעמיקה לפני שהתקבלה החלטה על שינוי המתווה - - -

ציפי חוטובלי: חברת הכנסת אורית זוארץ אני רוצה למחות.

ציפי חוטובלי: היה כאן דיון בוועדה בשילוב מומחים מהעולם האקדמי.

ציפי חוטובלי: כולם כאחד אמרו שכל הדרך שבה בית הדין הגבוה לצדק הלך היא דרך שגויה, היא דרך שלא תטיב עם נשים - - -

אורית זוארץ: אני מדברת על הצעת החוק של גדעון סער שהוסרה על ידך.

ציפי חוטובלי: את הצעתו של גדעון סער אני מכירה היטב.

ציפי חוטובלי: היא הצעת חוק שהייתה מטיבה בעיקר עם השכבות מהעשירונים ואלפיונים העליונים.

אורית זוארץ: אני במקרה הייתי מעורבת בקידום הצעת החוק.

ציפי חוטובלי: הצעת חוק שניסתה לרקוד בכל העולמות.

ציפי חוטובלי: היא הצעת חוק בלתי עבירה.

אורית זוארץ: אני סומכת על האינטליגנציה ועל הניסיון של חבר הכנסת והשר גדעון סער שידע מה הוא עושה.

אורית זוארץ: לכן אני אומרת שכאשר שינו את המתווה לחלוטין ממתווה שמכיר בהוצאות טיפול בילדים והלכו למתווה של שיקום, שדרוג ושיפוץ מעונות וצהרונים, זה לא עניין אידיאולוגי - - -

ציפי חוטובלי: אני אומרת "תנו חינוך חינם לגיל הרך ולא בדרך של מס הכנסה".

ציפי חוטובלי: זה כלי שאינו רלוונטי לצרכים של הטבה עם השכבות החלשות במדינת ישראל.

ציפי חוטובלי: רוב הנשים - - -

אורית זוארץ: מדובר כאן בהטבה בנקודות זיכוי ובהטבה במס הכנסה שלילי.

אורית זוארץ: גם שר האוצר משתמש בכיוונים האלה.

אורית זוארץ: תרשי לי ברשותך לסיים את דבריי.

אורית זוארץ: אני אודה לך אם תתני לי לסיים את דבריי ואז תוכלי להתייחס אליהם, יש לי כמה נקודות שאני רוצה להתייחס אליהן.

ציפי חוטובלי: אני מציע שתהייה פרודוקטיבית.

ציפי חוטובלי: הייתה לך הזדמנות להתייחס לכנסת שקיבלה החלטה.

אורית זוארץ: בתהליך שינוי המתווה לא נעשתה בדיקה מעמיקה של צרכים.

אורית זוארץ: לא היה מיפוי הצרכים ברמה הארצית, לא נעשתה שום בדיקה מעמיקה של האפשרות או היכולת של הרשויות המקומיות ושל ראשי הרשויות להשתתף בהקמת מעונות.

אורית זוארץ: התקבלה כאן החלטה והיא הונחתה על משרד התעשייה, המסחר והתעסוקה.

אורית זוארץ: זה מה שיש לי לומר בהקשר הזה.

אורית זוארץ: לגבי הגעת הכסף לייעודו, אני חושבת שבפרק הזמן שניתן נעשתה עבודה במשרד התעשייה, המסחר והתעסוקה.

אורית זוארץ: גם אני לא כל כך מרוצה ממה שנעשה, אבל הבדיקה צריכה להיעשות כאן במסגרת הוועדה וגם לגבי תהליך קבלת ההחלטות שנעשה.

אורית זוארץ: אני לא רואה כאן את טליה שנלחמה כל כך.

אורית זוארץ: הפניה שלנו למשרד התעשייה, מסחר והתעסוקה ואת כל השאלות ששאלנו אחרי שהתקבלה ההחלטה ואחרי שהחוק עבר,  הם "תלכו ותבדקו".

אורית זוארץ: זה מאוחר מדי, זה מעט מדי.

אורית זוארץ: מדובר כאן על תהליך עקום ומעוות שלא מוביל אותנו לשום מקום.

אורית זוארץ: היום אנחנו צריכים למזער את הנזקים ולראות איך הארגונים יכולים לעמוד בקריטריונים האלה.

אורית זוארץ: מאיפה הארגונים יכולים לגייס את ה- matching  ?

אורית זוארץ: אני אמרתי כאן ישר בוועדה, ואפשר לחזור לפרוטוקולים, ראשי הרשויות ברובם ובעיקר ברשויות החלשות, אני מדברת על הרשויות בפריפריה ועל המגזר הערבי, על המגזר הדתי והחרדי, ולא רק הדתי והחרדי אלא הרבה רשויות נמצאות בקשיים.

אורית זוארץ: הם לא יוכלו להשתתף לא בשיפוץ, לא יוכלו להשתתף ב- matching  ולא יוכלו ליישם את הרעיון הוירטואלי הזה.

אורית זוארץ: אנחנו נמשיך לעקוב אחרי משרד התעשייה, המסחר והתעסוקה ולראות איך הוא יכול לפעול בתוך המציאות הבלתי אפשרית הזאת כדי לקדם את ההחלטה המעוותת הזאת.

אורית זוארץ: תודה.

שלמה מולה: תודה רבה גבירתי יושבת הראש.

שלמה מולה: האמת היא שאני לא הייתי שבע רצון מהסיכום שהיה.

שלמה מולה: אנחנו ידענו שהאוצר והמשרדים השונים, ובעיקר משרד התעשייה, המסחר והתעסוקה יציבו מכשולים.

שלמה מולה: הרצון - למרות שלא היינו בטוחים שזה יופעל, החששות שלנו באמת מתממשות.

שלמה מולה: זה עצוב ואני חושב זה באמת נורא.

שלמה מולה: הרשות השלטונית קבעה, מבטיחה גם לארגוני נשים ועוד, אבל כשאתה בוחן אתה לא רואה את האור בקצה המנהרה שאני יכול להגיד שיש תאריך יעד והכל יתחיל לפעול.

שלמה מולה: זאת הנקודה המרכזית.

שלמה מולה: יתכן שהאוצר מצליח לכופף אותנו ואפילו את פסיקת בית הדין הגבוה ואפילו שאנחנו אומרים שנלך בדרך עקיפה.

שלמה מולה: יכול להיות שלא היינו צריכים להסכים לכך.

שלמה מולה: יתכן שהיה עלינו להסכים שהחלטת בית הדין הגובה לצדק לעתירה של שדולת הנשים תמומש כלשונה וככתבה.

שלמה מולה: אז לא היינו צריכים לא את הבירוקרטיה ולא את התהליכים.

שלמה מולה: אבל יש חוק ואת החוק צריך לקיים.

שלמה מולה: הדרך הייתה הרבה יותר קלה, הרבה יותר פשוטה.

שלמה מולה: זה לא קרה.

שלמה מולה: אני מכיר את הטיעון ואת הויכוחים האידיאולוגיים בעניין החוק של גדעון סער.

שלמה מולה: אין שום בעיה שאנחנו נסייע למעמד הביניים.

שלמה מולה: אני הולך עם הראש זקוף.

שלמה מולה: מעמד הביניים הוא הנושא את הנטל בחברה הישראלית.

שלמה מולה: מי שרוצה לקיים חברה יותר צודקת צריך לתת משהו גם למעמד הביניים.

שלמה מולה: מה קרה?

שלמה מולה: - היה ניתן למצוא פתרון.

שלמה מולה: למעמד הגבוה שמרוויח יותר היה ניתן לקבוע תבחינים שמאפשרים.

שלמה מולה: אבל זה לא קורה.

שלמה מולה: לעניין הזה, אני מבקש ממך יושבת ראש הוועדה וגם מיושב ראש הוועדה משה גפני, יש לי את הזכות להיות חבר בשתי הוועדות, לדעתי צריך לקבוע תאריך יעד מאוד מוגדר שנדע כשאנחנו מגיעים לדיוני התקציב אם יש בשר להבטחות שמבטיחים לנו או לא.

שלמה מולה: אז נחליט, ואולי נחליט שאולי בדיוני התקציב שיתקיימו בחודש אוקטובר נובמבר דצמבר בנושאי התקציב לשנתיים, יכול להיות שנצטרך למצוא דרך לפתרון הבעיה.

אורית זוארץ: כבוד היושבת ראש עוד הערה אחת.

אורית זוארץ: אני מצפה שבדיוני התקציב שמעבר לנושאי השיפוץ, בינוי והרחבה והקריטריונים שנקבעו יינתן מענה גם לזכויות האדם של העובדות במסגרות האלה, היום זכויות האדם שלהן מופרות.

איתי סבירסקי: אני עו"ד איתי סבירסקי מארגון "כוח לעובדים" שמייצג את מטפלות המשפחתונים.

איתי סבירסקי: המטרות של ההסדר שמדובר עליו כאן בין אם זה מעונות יום ובין אם זה משפחתונים, כמובן הן מטרות חברתיות מאוד מאוד חשובות.

איתי סבירסקי: אנחנו שומעים כאן שהתקציב הולך וגדל.

איתי סבירסקי: אבל מי שהם חוד החנית שמבצעות את המדיניות הזאת, אני מתכוון למדיניות המשפחתונים או העסקה בתנאי העסקה שערוריתיים מתחת לכל מדרגה.

איתי סבירסקי: הן מועסקות למעשה כעצמאיות כשאין שום דבר עצמאי בתפקוד שלהן.

איתי סבירסקי: הן מועסקות בשכר שהוא מתחת לשכר המינימום פלוס זכויות מינימליות.

איתי סבירסקי: זה משהו שלא יכול להיות.

איתי סבירסקי: משרד התעשייה, המסחר והתעסוקה שבאגפים אחרים שלו הוא אחראי על אכיפת חוקי עבודה ועל סטנדרטים נורמלים של עבודה.

איתי סבירסקי: אני חושב שהדבר הזה חייב להיות מתוקן.

איתי סבירסקי: היה איזה תיקון בשנה שעברה.

איתי סבירסקי: אבל אנחנו נמצאים במצב שאי אפשר להמשיך איתו.

איתי סבירסקי: היום זה ממש לא מאפשר להתפרנס ולחיות בכבוד.

ציפי חוטובלי: אני מסכימה עם כל מלה שלך.

ציפי חוטובלי: אני חושבת שכדאי שהוועדה לקידום מעמד האישה תקדיש דיון נפרד לנושא הזה.

ציפי חוטובלי: אני מניחה שכבר במושב החורף נקיים אותו.

איתי סבירסקי: ברשותך יושבת הראש אני רוצה להצביע על עוד נקודה אחת.

איתי סבירסקי: הפיקוח של משרד התעשייה, המסחר והתעסוקה שמתבצע בשנים האחרונות, למעשה ישנה הפרטה ומפריטים את הפיקוח ומעבירים אותו לגופים אחרים, אנחנו בשטח יום יום  נתקלים בעיות קשות מאוד בנושא ההפרטה.

איתי סבירסקי: לדוגמה בעיה אחת של פתיחת משפחתונים במספרים לא פרופורציונאליים אצל הגופים הזכיינים שזכו במכרזים על חשבון משפחתונים קיימים.

איתי סבירסקי: זה אלמנט אחד.

איתי סבירסקי: האלמנט הנוסף הוא הפיטורין או הפחדה של מטפלות המועסקות במסגרת הזכיינים מלהתאגד, לצורך העניין "כוח לעובדים".

איתי סבירסקי: זאת אומרת שברגע שאנחנו עוברים כאן מרשות ציבורית לגורם פרטי שכל מה שמעניין אותו זה הרווח, יושבים כאן נציגי חברת "נאות מרגלית", הקשורה לש"ס שהיא אחת מהזכיינים.

איתי סבירסקי: אנחנו רואים שם דברים שלא ראינו ברשויות הציבוריות, יש דברים שחוצים קו אדום בנוגע להתנהגות הוגנת מצד רשות.

ציפי חוטובלי: אני באמת חושבת שכרגע הדיון לא יכול לעסוק בזה.

ציפי חוטובלי: זה לא נושא הדיון ואני אשמח לקיים על כך דיון.

איתי סבירסקי: זה קשור לנושא הכללי.

איתי סבירסקי: אני מבין שאין כרגע זמן אבל חשוב להקדיש לכך את הזמן.

ציפי חוטובלי: אני מסכימה שראוי להקדיש לכך דיון נפרד.

נעמי מורנו: אני מבקשת לשאול שאלה, אני מנהלת את האגף לגיל הרך ב"ויצ"ו" העולמית.

נעמי מורנו: יושבים כאן נציגים של כל הארגונים, אנחנו עובדים ביחד בתיאום.

נעמי מורנו: זה באמת כוח שנותן שירות ל- 70% מהילדים במדינת ישראל באמצעות במעונות היום, תמר אלמוג תוכל לאשר.

נעמי מורנו: אנחנו עובדים בכל הארץ, במרכז, בפריפריה.

נעמי מורנו: אנחנו מכירים את הצרכים בצורה לגמרי בלתי מתווכת.

נעמי מורנו: הצרכים למעונות יום הם רבים, רמת הביקוש למעונות יום – רשימות ההמתנה הם מדהימים.

נעמי מורנו: אוכלוסיית היעד שלנו היא בוודאי  האוכלוסייה המוחלשת, היא בוודאי אוכלוסייה בפריפריה אבל לא רק.

נעמי מורנו: הוזכר כאן קודם מעמד ביניים שהוא מאוד חשוב.

נעמי מורנו: זוגות צעירים ממעמד הביניים לא הם ולא אוכלוסייה מוחלשת יכולים להרשות לעצמם לקנות את שירות מעונות היום בכסף מלא ולכן צריך סבסוד גם וגם.

נעמי מורנו: לכן כשבאים לבנות קריטריונים לגבי פריסה, לגבי מיקוד לאוכלוסיות יעד אנחנו מדברים על חתך רחב יותר מהאוכלוסיות המוחלשות.

נעמי מורנו: גם למעמד הביניים וגם בפריסה הארצית ובוודאי בפריפריה.

נעמי מורנו: מי שיהיה במעונות באזור מודיעין שהיא אוכלוסייה צעירה וגם באזורים אחרים בארץ, אוכלוסייה גדולה ורחבה נשארת ללא מסגרות.

נעמי מורנו: כולם כאן מסביב לשולחן יודעים שקיים היום מחסור במעונות יום.

נעמי מורנו: אני לא מדברת על אוכלוסייה מבוססת שיכולה לקנות שירותים אחרים שאני לא יודעת אם הם קיימים או לא.

נעמי מורנו: אבל יש מגזרים רחבים מאוד בכל הארץ, בפריפריה ובאזורים אחרים שהם היום נטולי שירותים.

נעמי מורנו: פשוט נטולי שירותים.

נעמי מורנו: הלחץ על מעונות היום הקיימים הוא בלתי סביר.

נעמי מורנו: אולי חלק מכם יודע ושומע מה קורה, על כל מקום פנוי יש לנו שלושה ילדים שמתמודדים.

נעמי מורנו: זה מצב לא סביר.

ציפי חוטובלי: הישיבה הזאת תסתיים בדיוק עוד שתי דקות, אני אבקש לתת לתמר אלמוג לענות.

ציפי חוטובלי: כל מי שהגיע לכאן ורוצה לקבל תשובות נוספות אנחנו נקיים דיון מעקב נוסף על משרד התעשייה, מסחר והתעסוקה.

ציפי חוטובלי: אני מקווה שבליווי השר וסגנית השר.

ציפי חוטובלי: לדעתי זה חייב להגיע לדרגים האלה.

איתי סבירסקי: אולי יהיה אפשר להקדיש בדיון הבא זמן לנושא המטפלות.

גלי עציון: חברת הכנסת ציפי חוטובלי.

גלי עציון: אני חושבת שזה צריך להיות בזמן המאוד קרוב כי  אם לא תהייה ביקורת הדוקה על ההתקדמות ובמיוחד על הקריטריונים של הבינוי והשיפוץ, אז גם שנת הלימודים תשע"ב לא תתחיל  עם בינוי.

ציפי חוטובלי: אני מסכימה איתך.

ירון מלך: אני חייב לסבר את האוזן על דבר אחד.

ירון מלך: אני מנהל הכספים של נעמ"ת.

ירון מלך: אם מסתכלים על התבחינים שהתפרסמו לציבור ולוקחים את הניקוד הגבוה ביותר לשיפוצים, בחשבון שלי זה יוצא 50 מעונות מתוך 1,700.

ירון מלך: אלו סדרי הגודל.

ירון מלך: יש סדר גודל של 5 מיליון שקל לשיפוץ, זה שווה ערך למספר המעונות שיקבלו את הסכום.

ירון מלך: הניקוד המקסימלי יביא ל- 50 מעונות מתוך 1,700.

ירון מלך: במקרה הטוב.

חזקיה משה: אני יכול לתת כדוגמה אחת בעניין המעונות, נאמר בישיבת הוועדה מינואר שיינתן מענה לילדים שנמצאים בגני הילדים והם סיימו את המעונות ובהתאם לגיל הם יכנסו בפנים.

חזקיה משה: נוצר מצב שכל הילדים שנולדו בין  30.11.07 עד 9.12.07 הם נמצאים בשנתונים של משרד החינוך, הם לומדים בגני גיל שלוש אבל לצהרונים הם לא נכנסים.

חזקיה משה: יש עוד דוגמאות נוספות אבל מקוצר הזמן לא אציין יותר.

ציפי חוטובלי: הערה טובה.

ציפי חוטובלי: תודה.

תמר אלמוג: אחרי כל מה ששמעתם גם מהמנהל הכללי של המשרד.

תמר אלמוג: אני מבקשת לחזור ולציין כי הדברים האלה נאמרו גם בישיבות הקודמות של הוועדה המכובדת הזאת.

תמר אלמוג: המשרד קיבל את החלטת הממשלה והכין תכנית ביצוע אופרטיבית.

תמר אלמוג: הפער בין הכתוב לביצוע הוא משמעותי ביותר וכרוך בתהליכים ארוכים, מורכבים ומתישים לפעמים.

תמר אלמוג: ציינתי את זה גם בפגישות הקודמות.

תמר אלמוג: אתן לכם דוגמה.

תמר אלמוג: הרחבת היצע לצהרונים, מעונות ובמשפחתונים לוקחים זמן שונה מבחינת הערכות של המקום, של המסגרת, של המפעיל.

תמר אלמוג: את זה צריך לקחת בחשבון.

תמר אלמוג: זה לא משהו שבלחיצת כפתור יש מחר ומחרתיים מאתיים משפחתונים ומאתיים מעונות.

תמר אלמוג: כשאנחנו הולכים להכיר בצהרון אנחנו חייבים לעשות את זה על פי קריטריונים, על פי נוהל ברור ומוגדר.

תמר אלמוג: זה אולי ישמע בירוקרטי אבל זו הדרך היחידה שלנו לוודא שהילדים שיגיעו לצהרון הזה ישהו במקום - - -

ציפי חוטובלי: תמר אלמוג, אני חייבת לומר לך משהו, אפילו ברמה הכי בסיסית, על הקריטריונים שפרסמתם.

ציפי חוטובלי: פרסמתם קריטריונים שנוגעים בעיקר לכל מה שנוגע לכללי בטיחות.

ציפי חוטובלי: כמעט לא היה שם דבר שנוגע לשיפוץ, הרי אף אחד מהמעונות האלה לא יהפוך במטה קסם פתאום למעון רחב יותר אם אין קריטריונים ברורים להרחבה.

ציפי חוטובלי: אני לא מבינה באמת איך אתם עובדים.

תמר אלמוג: המבחן של הרחבה והבנייה עדיין לא פורסם.

ציפי חוטובלי: של שיפוצים.

ציפי חוטובלי: שיפוץ מעון כדי שיהיה - - - -

גלי עציון: חלק מהעניין היה צריך לעבוד בצורה הפוכה.

גלי עציון: היה צריך להתחיל עם ההרחבה והבינוי, עובדה שיש היום לכאורה 8 מיליון שקלים שילכו לשום מקום כי לאף אחד אין שום מעון בנמצא שהוא מוכן ואפשר להיכנס אליו.

תמר אלמוג: אני עונה על זה.

תמר אלמוג: הייתה חשיבה במשרד שיהיה תעדוף בקידום המבחנים השונים.

תמר אלמוג: הרציונל שעומד מאחורי זה הוא אחד.

תמר אלמוג: פרקטי.

תמר אלמוג: כשאני מפרסמת את השיפוץ לפני הבנייה, אני אולי אאפשר לארגונים שפועלים, שיש להם מעון שהוא לא כל כך בטוח להיערך לפני שנת הלימודים הבאה בחופשת הקיץ ולערוך את השיפוצים ולהכין אותו ל- 1 בספטמבר.

תמר אלמוג: אין שום מצב שגם אם המבחן לבינוי היה מתפרסם לפני חודשיים שלושה שהמעון יבנה ויעמוד מוכן ב- 1 לספטמבר, אין דבר כזה.

נורית צור: למה לא קיימתם פגישה עם הארגונים עצמם כדי לבדוק את הנושאים האלה?

נורית צור: איך קורה שבירוקרטיה ממשלתית יושבת ודנה בדברים האלה שכל כך חשובים לארגונים רבים, זה לא נוגע לשדולה כי אנחנו לא מפעילות מעונות, אבל למה התיישבתם איתם ועשיתם את התעדוף?

אורית זוארץ: להתייחסות בתהליך התעדוף.

אורית זוארץ: הם עובדים בשטח והם יודעים בדיוק מה צריך.

אורית זוארץ: חבל שהדברים האלה לא נעשו מבעוד מועד.

אורית זוארץ: אני אמרתי את זה בדבריי ואין טעם לחזור עליהם.

תמר אלמוג: ראשית, אנחנו עובדים בשיתוף עם הארגונים ואנחנו נפגשים להתייעצויות מקצועיות ובתדירות מאוד גבוהה.

תמר אלמוג: נמצאים כאן הנציגים והם יוכלו להעיד.

תמר אלמוג: אני לא אומרת שאנחנו מתייעצים בכל דבר ודבר אבל על במרבית הדברים שמתרחשים בתחום מעונות היום הם יודעים.

תמר אלמוג: הם לא שומעים על שום דבר מהתקשורת.

קריאה: אני מבקשת - - -

ציפי חוטובלי: לא. לא.

ציפי חוטובלי: הישיבה הזאת ננעלת מבחינתי בכמה מסקנות.

ציפי חוטובלי: ראשית תמר אלמוג ואני נקיים פגישה.

ציפי חוטובלי: אני חושבת שההתנהלות הזאת לא מקדמת איזה עניין.

ציפי חוטובלי: אני אנסה לבדוק איפה הם החסמים.

ציפי חוטובלי: אין מנוס מלהזמין את סגנית השר ואת השר כדי לתת לנו תשובות על השאלות האלה.

ציפי חוטובלי: אתם מעכבים ואתם גורמים לכל ההסכם הזה להיות הסכם לא רלוונטי לקדנציה הזאת.

ציפי חוטובלי: אני הסכמתי ללכת על המתווה הזה בתנאי שעוד בקדנציה הזאת אנחנו נראה פירות, שעוד משפחות תקבלנה מעונות מסובסדים, שנראה עוד נשים שנכנסות גם למעגל העבודה וגם למעגל המעונות.

ציפי חוטובלי: כרגע התחושה היא שאתם עובדים לא נכון ולא חכם.

ציפי חוטובלי: אני לא מוכנה להמשיך לתת יד לישיבות מעקב כאלה.

ציפי חוטובלי: מבחינתי אם זה כרוך בפגישה עם המנהל הכללי, בפגישה איתך, אני אפגש עם כל מי שצריך.

ציפי חוטובלי: אבל בהמשך ההתנהלות הזאת אני לא חושבת שעוד ישיבת מעקב היא משהו שיועיל.

ציפי חוטובלי: כאן יש תעדוף שגוי של הקריטריונים, כמו שאמרה גלי עציון היה צריך קודם כל לדבר על הרחבת מעונות קיימים כדי שיוכלו לקלוט עוד ועוד תלמידים.

ציפי חוטובלי: דיבר כאן המנהל הכללי על הכפלה של פי ארבע של מספר הצהרונים.

ציפי חוטובלי: משש לא ברור לי איך זה הולך להתחרש במגע קסם - - -

תמר אלמוג: למה לא.

תמר אלמוג: לא אפשרתם לנו להסביר.

איטה עטיה: בנושא הצהרונים יש מתווה מאוד ברור.

איטה עטיה: אם היה זמן הייתי מסבירה.

נורית צור: בינתיים נשים שהיו יכולות לקבל הכרה לא מקבלות, אבל בגלל פסיקת ורד פרי 'אכלו אותה'.

ציפי חוטובלי: חברתי היקרה נורית צור, יש בינינו מחלוקת אידיאולוגית עמוקה מאוד.

ציפי חוטובלי: אני לא חושבת שזו הדרך ואני עומדת מאחורי ההתנגדות שלי.

נורית צור: אפשר שתהייה מחלוקת אידיאולוגית, אבל בינתיים אין  שום פתרון.

נורית צור: היה אפשר להתנות את זה.

ציפי חוטובלי: יש התחלה של פתרון.

ציפי חוטובלי: אני באמת חושבת שראוי שכולנו נאחד כוחות כרגע ולא לבכות על חלב שנשפך.

ציפי חוטובלי: זה מאוד לא פרודוקטיבי.

ציפי חוטובלי: בעיניי זו דרך לא נכונה להתמודד עם הבעיה.

ציפי חוטובלי: הבעיה האמיתית היא שאמהות לא מקבלות מעונות יום חינם לילדים שלהן.

ציפי חוטובלי: זאת הבעיה המרכזית.

ציפי חוטובלי: מנגנון הניסויים הוא מנגנון לא רלוונטי, מסורבל ולא מתאים לצורך הבעיה הזאת שנקראת חינוך - - -

נורית צור: מנגנון הקריטריונים פחות מסורבל?

ציפי חוטובלי: אחרי שהמעונות נבנים .

ציפי חוטובלי: תודה רבה.

ציפי חוטובלי: הישיבה נעולה.